Daniel Toroitich arap Moi el xe on politego keniano. El xe stà el rapresentante parlamentare de Baringo dal 1964 e presidente del Kenya dal 1978 al 2002. Ancò el sa ritirà a vita privata ma el ga continuà a influensar la politega del paexe. Daniel Toroitich el xe nato a Kurieng’wo, in tel distreto de Baringo. El xe on kalenjin. El pare l’é morto zoino e so mare, Kimoi Chebei la ga dovù tirarlo su da sola. El zoino Daniel el ga studià a Tambach e el xe diventà on maestro. El ga insegnà dal 1946 al 1955. En tel 1955, Moi el xe stà eleto in tel Consilio Legislativo. En tel 1960 el ga fondà el Kenya African Democratic Union – Union Democràtega Africana del Kenya. Stò partio el dovea difendar i interesi de le tribù pi picenine contro i kikuyu e i luo che i dominava la sena locale. Moi el xe diventà ministro de l’educasion in tel 1960. Co l’indipendensa, el Presidente Kenyatta el xe riusì a convinsar Moi a unir el so partio al KANU, che controlaa el governo. En sto modo, Kenyatta podea continuar a governar e verghe anca el sostegno de le tribù pi picenine de la Rift Valley. Moi el xe stà nominà ministro de i esteri e dopo vice presidente . Kenyatta el volea on vice presidente che fuse on bon politego e che no podese verghe el sostegno de la majoransa, par consolidar el so poter. Co el primo presidente Kenyatta el xe morto el 22 agosto 1978, Moi el xe diventà presidente. I so primi ani i xe stà importanti par el Kenya. El girava da partuto e incontrava la zente. La so popolarità la xera alta. L’elite kikuyu, e specialmente el grupo pi visin al vecio presidente – conosu come la Mafia de Kiambu – i dixea che Moi el xera ‘na nuovola pasegera’. Ma el 1 agosto 1982, le forse de l’aviasion i ga tentà de far on colpo de Stato. L’esercito fedele al presidente el xe stà bon de difendare el presidente e Moi el ga usà la situasion par far fora – politicamente – i so aversari. Moi el xe diventà on ditator. I opositori i xera copadi o torturadi ne le cele de la Nyayo House, in tel sentro de Nairobi. L’ocidente no ga mai dito niente parché el Kenya el xera l’unico Stato stàbiłe e pro-ocidente inte la rejone. Par restar al poter, el presidente Moi el ga orchestrà na campagna de terore. Soldadi de l’esercito e malviventi i copava de la zente inocente e dopo se ghe dava colpa a le tensioni tribali. I ‘scontri tribai’ del 1991, 1992, 1996 i ga portà el paexe su l’orlo de la guera sivile. Moi el xe stà costreto da la presion internasionale a aprovar el multipartiismo. El tel 1992 e 1997 el ga imbroià le elesioni e el xe restà al poter anca se la majoransa no lo ga votà. Anca se Moi no el xe mai stà condanà, el xe stà ono de i pi coroti presidenti africani. El se sa dato mliari de etari de tera, el ga organisà frodi de milioni de euro , e el ga dato la so aprovasion a i signoroti locali in cambio del sostegno politego. Le elesioni del 27 dicembre 2002 ga visto l’elesion del novo presidente Emilio Mwai Kibaki e la perdita de Uhuru Kenyatta, fiol del primo presidente e candidato de Moi. Parò Moi el gavea perso prima de rivar a le elesioni. Lu el no podea pi presentarse, e Uhuru Kenyatta nol xera la persona pi adata a tor el so posto. A lo steso tempo, la zente la xera stufa de Moi e l’opozision la se sera unia in na coalision . El di de elesioni tuto el paexe el xera in tension. La zente la xe andà a votar e dopo la se sa serà in casa. El dì dopo, co i risultati i mostraa la vitoria de l’oposision, tuti i xe vegnù fora par far festa.